CELEX: 32018D0136
Language: lt
Date: 2018-01-25 00:00:00
Title: 2018 m. sausio 25 d. Komisijos įgyvendinimo sprendimas (ES) 2018/136, kuriuo skiriama Europos Sąjungos snukio ir nagų ligos tyrimo etaloninė laboratorija ir dėl Europos Sąjungos vezikulinės kiaulių ligos tyrimo etaloninės laboratorijos iš dalies keičiamas Tarybos direktyvos 92/119/EEB II priedas (pranešta dokumentu Nr. C(2018) 299) (Tekstas svarbus EEE. )

27.1.2018   
            
            
               LT
            
            
               Europos Sąjungos oficialusis leidinys
            
            
               L 24/3
            
         KOMISIJOS ĮGYVENDINIMO SPRENDIMAS (ES) 2018/136
   2018 m. sausio 25 d.
   kuriuo skiriama Europos Sąjungos snukio ir nagų ligos tyrimo etaloninė laboratorija ir dėl Europos Sąjungos vezikulinės kiaulių ligos tyrimo etaloninės laboratorijos iš dalies keičiamas Tarybos direktyvos 92/119/EEB II priedas
   
      
         (pranešta dokumentu Nr. C(2018) 299)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1992 m. gruodžio 17 d. Tarybos direktyvą 92/119/EEB, nustatančią Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (1), ypač į jos 24 straipsnio 2 dalį,
   atsižvelgdama į 2003 m. rugsėjo 29 d. Tarybos direktyvą 2003/85/EB dėl Bendrijos snukio ir nagų ligos kontrolės priemonių, naikinančią Direktyvą 85/511/EEB, sprendimus 89/531/EEB bei 91/665/EEB ir iš dalies keičiančią Direktyvą 92/46/EEB (2), ypač į jos 69 straipsnio 1 dalį,
   kadangi:
   
               (1)
            
            
               Direktyvoje 92/119/EEB nustatytos Sąjungos bendrosios kontrolės priemonės, kurios turi būti taikomos kilus, inter alia, vezikulinės kiaulių ligos protrūkiui. Direktyvos 92/119/EEB II priedo 6 punkte nurodyta Europos Sąjungos etaloninė vezikulinės kiaulių ligos tyrimo laboratorija, paskirta vykdyti tos direktyvos III priede nustatytas funkcijas ir pareigas;
            
         
               (2)
            
            
               Direktyvoje 2003/85/EB nustatytos būtinosios kontrolės priemonės, kurios turi būti taikomos kilus snukio ir nagų ligos protrūkiui. Direktyvoje 2003/85/EB nustatyta, kad, inter alia, turi būti paskirta Europos Sąjungos snukio ir nagų ligos tyrimo etaloninė laboratorija tos direktyvos XVI priede nustatytoms funkcijoms ir pareigoms vykdyti; Vėliau Komisijos įgyvendinimo sprendimu 2012/767/ES (3) paskirta Europos Sąjungos etaloninė snukio ir nagų ligos laboratorijos;
            
         
               (3)
            
            
               po Jungtinės Karalystės pranešimo pagal Europos Sąjungos sutarties 50 straipsnį Direktyvos 92/119/EEB II priede nurodyta Europos Sąjungos etaloninė vezikulinės kiaulių ligos tyrimo laboratorija, kuri vėliau Įgyvendinimo sprendimu 2012/767/ES paskirta Europos Sąjungos etalonine snukio ir nagų ligos tyrimo laboratorija, turės nutraukti savo veiklą kaip Europos Sąjungos etaloninė šių dviejų ligų tyrimo laboratorija;
            
         
               (4)
            
            
               Komisija, glaudžiai bendradarbiaudama su valstybėmis narėmis, surengė Europos Sąjungos etaloninės snukio ir nagų ligos tyrimo laboratorijos atrankos ir skyrimo konkursą, atsižvelgdama į techninę ir mokslinę laboratorijos kompetenciją ir jos darbuotojų patirtį;
            
         
               (5)
            
            
               pasibaigus atrankos procedūrai konkursą laimėjo laboratorija – konsorciumas ANSES & CODA-CERVA, kurį sudaro Maisto, aplinkos ir darbuotojų sveikatos bei saugos agentūros (ANSES) gyvūnų sveikatos laboratorija, laboratorija „Maisons-Alfort“, Prancūzija, ir Veterinarijos ir agrocheminių tyrimų centras CODA-CERVA, Uklis, Belgija;
            
         
               (6)
            
            
               siekiant išvengti bet kokio Europos Sąjungos etaloninės snukio ir nagų ligos tyrimo laboratorijos veiklos pertrūkio ir suteikti naujai paskirtai Europos Sąjungos etaloninei laboratorijai pakankamai laiko pradėti veiklą visu pajėgumu, tikslinga nustatyti, kad šiame sprendime nustatytos priemonės būtų taikomos nuo 2019 m. sausio 1 d.;
            
         
               (7)
            
            
               Europos maisto saugos tarnyba mokslinėje nuomonėje dėl vezikulinės kiaulių ligos ir vezikulinio stomatito (4) padarė išvadą, kad kiaulių vezikulinė liga nebegali sukelti epidemijos ir ją galima greitai diagnozuoti laboratoriniais tyrimais. Be to, su vezikuline kiaulių liga susijusi epizootinė padėtis Europos Sąjungoje labai pagerėjo, o naujausi susirgimų atvejai buvo nustatyti tik tiriant laboratorinius mėginius iš vienos valstybės narės mažo regiono. Nuo 2014 m. vezikulinės kiaulių ligos nebėra Pasaulio gyvūnų sveikatos organizacijos (OIE) ligų, apie kurią būtina pranešti, sąraše (5);
            
         
               (8)
            
            
               nors pagal Europos Parlamento ir Tarybos reglamento (ES) 2016/429 (6) 270 straipsnį direktyvos 92/119/EEB ir 2003/85/EB bus panaikintos nuo 2021 m. balandžio 21 d., snukio ir nagų liga yra įtraukta į to reglamento 5 straipsnio 1 dalį, o kiaulių vezikulinė liga – į jo II priedą. Pagal to reglamento 275 straipsnį II priede pateiktas ligų sąrašas peržiūrimas ne vėliau kaip 2019 m. balandžio 20 d. Dėl pirmiau nurodytų mokslinių ir techninių priežasčių kiaulių vezikulinė liga neatitinka Reglamento (ES) 2016/429 5 straipsnio 3 dalyje nustatytų įtraukimo į sąrašą kriterijų;
            
         
               (9)
            
            
               be to, kiaulių vezikulinės ligos ir kitų vezikulinių ligų tyrimas yra viena iš tam tikrų Direktyvos 2003/85/EB XVI priede nustatytų Europos Sąjungos etaloninės snukio ir nagų ligos tyrimo laboratorijos funkcijų ir pareigų, ypač jeigu jos susijusios su nacionalinių etaloninių laboratorijų ir Europos Sąjungos etaloninės laboratorijos pajėgumais atlikti diferencinę snukio ir nagų ligos diagnozę. Remiantis visais šiais dalykais galima nebeskirti Europos Sąjungos etaloninės kiaulių vezikulinės ligos tyrimo laboratorijos;
            
         
               (10)
            
            
               Direktyvos 92/119/EEB II priede pateikta nuoroda į laboratoriją turėtų būti išbraukta. Todėl Direktyvos 92/119/EEB II priedas turėtų būti atitinkamai iš dalies pakeistas;
            
         
               (11)
            
            
               siekiant aiškumo Įgyvendinimo sprendimas 2012/767/ES turėtų būti panaikintas nuo 2019 m. sausio 1 d., t. y. nuo tos dienos, kurią neseniai paskirta Europos Sąjungos etaloninė snukio ir nagų ligos tyrimo laboratorija turi pradėti vykdyti savo funkcijas ir pareigas;
            
         
               (12)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Šiuo sprendimu konsorciumas ANSES & CODA-CERVA, kurį sudaro Maisto, aplinkos ir darbuotojų sveikatos bei saugos agentūros (ANSES) gyvūnų sveikatos laboratorija, laboratorija „Maisons-Alfort“, Prancūzija, ir Veterinarijos ir agrocheminių tyrimų centras CODA-CERVA, Uklis, Belgija, neribotam laikui skiriamas Europos Sąjungos etalonine snukio ir nagų ligos tyrimo laboratorija.
   2 straipsnis
   Direktyvos 92/119/EEB II priedo 6 punktas išbraukiamas.
   3 straipsnis
   Įgyvendinimo sprendimas 2012/767/ES panaikinamas nuo 2019 m. sausio 1 d.
   Nuorodos į panaikintą įgyvendinimo sprendimą laikomos nuorodomis į šį sprendimą.
   4 straipsnis
   Šis sprendimas taikomas nuo 2019 m. sausio 1 d.
   5 straipsnis
   Šis sprendimas skirtas valstybėms narėms.
   
      Priimta Briuselyje 2018 m. sausio 25 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 62, 1993 3 15, p. 69.
   
   
      (2)  OL L 306, 2003 11 22, p. 1.
   
   
      (3)  2012 m. gruodžio 7 d. Komisijos įgyvendinimo sprendimas 2012/767/ES, kuriuo skiriama ES snukio ir nagų ligos etaloninė laboratorija ir panaikinamas Sprendimas 2006/393/EB (OL L 337, 2012 12 11, p. 54).
   
      (4)  EFSA gyvūnų sveikatos ir gerovės mokslinė grupė (AHAW); Scientific Opinion on Swine Vesicular Disease and Vesicular Stomatitis. EFSA Journal 2012;10(4):2631. [97 pp.] doi:10.2903/j.efsa.2012.2631.
   
      (5)  Rezoliucija Nr. 31 dėl OIE Sausumos gyvūnų sveikatos kodekso pakeitimų, patvirtinta 82-ojoje bendrojoje Pasaulio gyvūnų sveikatos organizacijos (OIE) sesijoje, 2014 m. gegužės 25–30 d., Paryžius, Prancūzija.
   
      (6)  2016 m. kovo 9 d. Europos Parlamento ir Tarybos reglamentas (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai (Gyvūnų sveikatos teisės aktas) (OL L 84, 2016 3 31, p. 1).